**Csongrád Város Polgármesterétől**

Száma: Ref/ 8 - 6 /2022.

Témafelelős: Tóth Irén

**ELŐTERJESZTÉS**

**Csongrád Városi Önkormányzat Képviselő-testületének**

**2022. március 25-én tartandó rendkívüli ülésére**

**Tárgy:** Javaslat a Csongrád Városi Önkormányzat által működtetett IX. sz. felnőtt háziorvosi körzet feladat-ellátásának visszaállítására 2022. április 01.-től, a praxis jogának átadására dr. Tószegi Zsuzsanna háziorvos részére.

**Tisztelt Képviselő-testület!**

Csongrád Városi Önkormányzat 2021. február 01-től működteti a IX. sz. felnőtt háziorvosi körzetet. A háziorvosi rendelő 6640 Csongrád, Gyöngyvirág u 1. sz. alatti járóbeteg - szakellátást biztosító rendelőintézetben a 109 számú rendelő helyiségben működik. 2021. február 01-től a feladatellátást Csongrád Városi Önkormányzat tartós helyettesítéssel láttatta el, Dr. Tószegi Zsuzsanna (továbbiakban doktornő) háziorvos megbízásával.

Doktornő az elmúlt években kora és egészségi állapota miatt többször kezdeményezte a praxis jogáról való lemondást, melyet végül a betegeinek szeretete és elhivatottsága miatt megváltoztatott, végleges döntésének meghozataláig. (2018. 2019. 2020.) Végleges döntésének Csongrád Városi Önkormányzat Képviselő testülete 2021. január 31.-vel adott helyt, melynek következtében a IX. sz. körzet működtetését átvállalta, 2021. február 01.-től.

Az eltelt egy év önkormányzati működtetés alatt praxis folyamatosan szerepelt az Országos Kórházi Főigazgatóság honlapján, a betöltetlen praxisok oldalán. A praxis betöltésére voltak érdeklődő háziorvos jelentkezők, de alacsony betegszáma miatt a működtetése az érdeklődők számára nem volt gazdaságos,ezért elálltak a szándéktól.

A praxis átvételére jelentkezett Dr. Szabó István László háziorvos, aki vállalt feladatellátást, melynek teljesülése érdekében Csongrád Városi Önkormányzat a feladat-ellátási szerződést megkötötte 2021. 02.08-val. A Feladat-ellátási szerződés teljesülésének feltétele az érvényes foglalkozás egészségügyi alkalmasság, amely többszöri felszólítás ellenére, 2021. 10. 08.-án került benyújtásra. A benyújtást követően a Csongrád Megyei Kormányhivatal Szentes Járási Hivatal Népegészségügyi Osztálya befogadta a feladat-ellátási szerződést és 2021. 10.11, - én továbbította a Nemzeti Egészségbiztosítási Alapkezelő részére. A Nemzeti Egészségbiztosítási Alapkezelő Finanszírozási Osztályának ügyintézője telefonon értesített és kérte a szerződés visszavonását, mert a doktor úrnak más területen az elfoglaltságai meghaladják az engedélyezhető munkaidő keretet. A feladat-ellátási szerződés abban az estben tudna érvényesülni, ha a Doktor Úr a más területen levő elfoglaltságainak munkaidejét csökkentené, melyet nem kíván megtenni.

Dr. Tószegi Zsuzsanna megbeszélésen, amelyen jelen volt, Bedő Tamás polgármester és Dr. Barcsi Judit Aljegyző Asszony, és írásban is jelezte, hogy heti öt munkanapon nem tud háziorvosi munkát vállalni, ennek következtében a praxis jogát nem kívánja visszavenni. A fentiek okán Csongrád Városi Önkormányzat döntés meghozatalára kényszerült. 2022. február 01-től. A Nemzeti Egészségbiztosítási Alapkezelővel kötött finanszírozási szerződés szerint, a tartósan betöltetlen praxis finanszírozása a fix díjak tekintetében, egy év után 60%-al csökken.

A körzet finanszírozásának csökkenése a működtetésben alulfinanszírozást jelent, amely hosszútávon nem tartható fenn.

A körzet felosztására meghozott döntéskor körzethez 712 fő bejelentett személy tartozott. A határozatról a betegtájékoztatók kiküldésre a médiákban közzétételre kerültek.

A IX. körzetbe tartozó utcák felosztásra kerültek a háziorvosi szolgálatok között. Ennek ellenére a 6/2022.(I.27.) önkormányzati Határozat végrehajtása nem teljesült, a háziorvosi rendelőben dolgozók részére lakossági aláírások, petíciók érkeztek. A paciensek nem jelentkeztek ki a körzetből. Jelenleg 2022. március 24.-én a nyilvántartás szerint 696 paciens van bejelentkezve a körzetbe, ebből 87 fő nem csongrádi lakos.

2022. március 11.-ei dátummal, Dr. Tószegi Zsuzsanna háziorvos „kérelem „tárgyú levéllel fordult a polgármesterhez, melyben kérte a hozzájárulást a IX. sz. praxis betöltésére és a körzet feladatellátásának visszaállítását. A levélben hivatkozik a polgármesterrel március 11.-én folytatott személyes beszélgetésre, megerősítvén azt a 240 leadott körzethez tartozó paciensi aláírással, akik petíciót nyújtottak be a körzet fennmaradása érdekében. (A kérelem és az aláírások a képviselő – testület tagjai számára megtekinthetők a témafelelősnél.)

Dr. Tószegi Zsuzsanna saját maga és paciensei nevében kéri a praxis visszaállítását 2022. április 01.-től. Szóban kinyilatkozta, hogy továbbra sem tudja vállalni a heti öt munkanapot.

Doktornő javaslata szerint a többi munkanapokon Dr. Szabó István László háziorvos látná el a feladatot, melyet a doktor úr vállalna. A munkavállalás reá vonatkozó feltételeinek megteremtése továbbra is fennáll.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a „Javaslat a Csongrád Városi Önkormányzat által működtetett IX. sz. felnőtt háziorvosi körzet feladat-ellátásának visszaállítására 2022 április 01.-től, a praxis jogának átadására dr. Tószegi Zsuzsanna háziorvos részére” tárgyú előterjesztést, és az alábbi döntést hozza:

„**A” változat**:

1. Csongrád Városi Önkormányzat által működtetett IX. sz. háziorvosi körzet 2022. április 01.-től, praxisjog átadással, Dr. Tószegi Zsuzsanna működtetésébe kerül át.
2. IX. sz. háziorvosi körzet praxisjogának átadására vonatkozó határozatot megküldi a Csongrád Megyei Kormányhivatal Szentes Járási Hivatal Népegészségügyi Osztálya és a Nemzeti Egészségbiztosítási Alapkezelő részére.
3. IX. sz. háziorvosi körzet praxisjogának átadására vonatkozó döntésről írásban értesíti az Országos Kórházi Főigazgatóság, Alapellátásfejlesztési Igazgatóságot, 1125. Budapest Diós Árok 3.
4. Kezdeményezi az Országos Kórházi Főigazgatóság Alapellátásfejlesztési Igazgatóságnál az általa kiadott OKFŐ/15718-3/2022. számú Véleményezés Csongrád Város Önkormányzat egészségügyi alapellátási körzet véleményezési eljárás – OKFŐ vélemény visszavonását.
5. Kezdeményezi az egészségügyi alapellátásban alkotott IX. sz. háziorvosi körzet megszűntetése kapcsán kialakított körzet határok visszaállítását.
6. Csongrád Városi Önkormányzat 2022. március 31.-ei soron következő ülésén Feladat-ellátási szerződést köt dr. Tószegi Zsuzsanna háziorvossal a IX. sz. felnőtt háziorvosi körzet további működtetésére.

Felelős: Bedő Tamás polgármester

Határidő: Azonnal

**„B” változat:**

(1) Csongrád Városi Önkormányzat a 6/2022.(I.27.) önkormányzati határozatát továbbra is fenntartja és kéri az érintetteket annak maradéktalan végrehajtására.

Felelős: Dr. Tószegi Zsuzsanna háziorvos

Határidő: Azonnal

Erről jegyzőkönyvi kivonaton értesítést kap:

1. Képviselő-testület tagjai
2. Dr. Tószegi Zsuzsanna háziorvos
3. Dr. Szabó István László
4. Egészségügyi referens és általa az érintettek

Csongrád, 2022. március 24.

Bedő Tamás

polgármester